Vojens Kirke
Vojens Kirke er en sognekirke, der ligger i den østlige del af Vojens.
Kirkegården, som ligger syd for kirken, er omgivet af hæk. Der er indgangsporte i nord, og på kirkegården ligger et kapel.
Kirken består af et kor, skib og tårn opført af røde mursten i 1925 efter tegning af arkitekt Hans J. Huusmann. Kirken er bygget med gotiske træk, hvilket ses i de spidsbuede vinduer og den spidsbuede korbue.
Tårnet har saddeltag med gavle i øst og vest.
Indvendigt står kirken enkelt hvidkalket med fladt bræddeloft i røde og grågrønne nuancer i både skib og kor.
Det meste af kirkens inventar stammer fra opførelsestidspunktet med undtagelse af altertavle, alterbordet, orglet og en klokke, som er overført fra andre kirker.
Altertavlen er fra 1615 og stammer oprindeligt fra Starup Kirke. Tavlens malerier er også fra 1615, og i midten ses et maleri af nadveren, mens de to sidemalerier forestiller hhv. Moses med de ti bud og Kristus. Altertavlen er malet i brogede farver med indslag af både blå, mørkerød, sølv og guld. Altertavlen står på et alterbord, som også stammer fra Starup Kirke.
Orgelet er fra 1887, og stammer fra Vor Frelsers Kirke i Esbjerg, mens kirkens ene klokke er fra 1897. Den var oprindeligt støbt til Vor Frue Kirke i Haderslev, men blev skænket til Vojens Kirke i 1923.